CELEX: 32014D0012
Language: el
Date: 2014-01-14 00:00:00
Title: 2014/12/ΕΕ: Εκτελεστική απόφαση της Επιτροπής, της 14ης Ιανουαρίου 2014 , για την τροποποίηση της απόφασης 2010/221/ΕΕ όσον αφορά εθνικά μέτρα για την πρόληψη της εισαγωγής ορισμένων ασθενειών υδρόβιων ζώων σε τμήματα της Ιρλανδίας, της Φινλανδίας, της Σουηδίας και του Ηνωμένου Βασιλείου [κοινοποιηθείσα υπό τον αριθμό C(2014) 26]  Κείμενο που παρουσιάζει ενδιαφέρον για τον ΕΟΧ

16.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 11/6
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 14ης Ιανουαρίου 2014
   για την τροποποίηση της απόφασης 2010/221/ΕΕ όσον αφορά εθνικά μέτρα για την πρόληψη της εισαγωγής ορισμένων ασθενειών υδρόβιων ζώων σε τμήματα της Ιρλανδίας, της Φινλανδίας, της Σουηδίας και του Ηνωμένου Βασιλείου
   [κοινοποιηθείσα υπό τον αριθμό C(2014) 26]
   (Κείμενο που παρουσιάζει ενδιαφέρον για τον ΕΟΧ)
   (2014/12/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 43 παράγραφος 2,
   Εκτιμώντας τα ακόλουθα:
   
               (1)
            
            
               Η απόφαση 2010/221/ΕΕ της Επιτροπής (2) επιτρέπει σε ορισμένα κράτη μέλη να εφαρμόζουν περιορισμούς όσον αφορά τη διάθεση στην αγορά και την εισαγωγή αποστολών των εν λόγω ζώων προκειμένου να προληφθεί η εισαγωγή ασθενειών στο έδαφός τους, υπό την προϋπόθεση ότι θα έχουν αποδείξει ότι η επικράτειά τους, ή ορισμένες οριοθετημένες περιοχές της επικράτειάς τους, είναι απαλλαγμένη από τις εν λόγω ασθένειες. Επιπλέον, τα κράτη μέλη που εφαρμόζουν εγκεκριμένο πρόγραμμα εξάλειψης μπορούν να επιβάλλουν τους ίδιους περιορισμούς μέχρι τις 31 Δεκεμβρίου 2013.
            
         
               (2)
            
            
               Σύμφωνα με την απόφαση 2010/221/ΕΕ, τα κράτη μέλη και τα τμήματά τους που απαριθμούνται στον κατάλογο του παραρτήματος I θεωρούνται απαλλαγμένα από τις ασθένειες που αναφέρονται στο εν λόγω παράρτημα. Επιπλέον, με την απόφαση 2010/221/ΕΕ εγκρίθηκαν τα προγράμματα εξάλειψης που θέσπισαν ορισμένα κράτη μέλη όσον αφορά τις περιοχές και τις ασθένειες που απαριθμούνται στο παράρτημα II. Με την εν λόγω απόφαση εγκρίθηκαν επίσης τα προγράμματα επιτήρησης όσον αφορά τον ερπητοϊό των στρειδιών 1 μvar (OsHV-1 μvar) που θεσπίστηκαν από ορισμένα κράτη μέλη όσον αφορά τις περιοχές που απαριθμούνται στο παράρτημα III του εν λόγω κανονισμού.
            
         
               (3)
            
            
               Ορισμένα ηπειρωτικά τμήματα του εδάφους της Φινλανδίας και όλα τα ηπειρωτικά τμήματα του εδάφους της Σουηδίας απαριθμούνται στο παράρτημα II της απόφασης 2010/221/ΕΕ ως περιοχές με εγκεκριμένο πρόγραμμα εξάλειψης όσον αφορά τη βακτηριακή νεφρίτιδα (BKD).
            
         
               (4)
            
            
               Τα παράκτια τμήματα του εδάφους της Σουηδίας απαριθμούνται στο παράρτημα II της απόφασης 2010/221/ΕΕ ως περιοχές με εγκεκριμένο πρόγραμμα εξάλειψης όσον αφορά τη λοιμώδη παγκρεατική νέκρωση (IPN).
            
         
               (5)
            
            
               Η Φινλανδία ανέφερε στην Επιτροπή ότι έχει σημειωθεί πρόοδος όσον αφορά το πρόγραμμα εξάλειψης της βακτηριακής νεφρίτιδας. Από το 2012 δεν έχει εντοπιστεί καμία νέα εστία βακτηριακής νεφρίτιδας στην περιοχή που υπόκειται σε πρόγραμμα εξάλειψης της βακτηριακής νεφρίτιδας. Δύο αγροκτήματα, πάντως, παραμένουν υπό περιορισμό, επειδή βρίσκονται ακόμη σε διαδικασία καθαρισμού και τελικής δοκιμής προκειμένου να επιβεβαιωθεί ότι είναι απαλλαγμένα από τη βακτηριακή νεφρίτιδα. Ως εκ τούτου, η Φινλανδία ζήτησε να παραταθεί η περίοδος κατά τη διάρκεια της οποίας μπορεί να επιβάλλει περιορισμούς στη διάθεση στην αγορά και την είσοδο, σύμφωνα με την απόφαση 2010/221/ΕΕ, αποστολών ορισμένων ζώων υδατοκαλλιέργειας που εισέρχονται σε περιοχές της επικράτειάς της που υπόκεινται σε πρόγραμμα εξάλειψης όσον αφορά τη βακτηριακή νεφρίτιδα, προκειμένου να καταστεί δυνατή η ολοκλήρωση του εγκεκριμένου προγράμματος εξάλειψης.
            
         
               (6)
            
            
               Η Σουηδία ανέφερε στην Επιτροπή ότι κατά τα τελευταία τρία έτη επιτήρησης στις περιοχές που υπόκεινται στο εγκεκριμένο πρόγραμμα εξάλειψης μόνο μία εκμετάλλευση βρέθηκε να είναι θετική όσον αφορά τη βακτηριακή νεφρίτιδα. Η εν λόγω εκμετάλλευση έχει έκτοτε εκκενωθεί και τελεί υπό καθαρισμό και απολύμανση. Δεδομένης της κατάστασης αυτής, η Σουηδία ανέφερε ότι το καθεστώς της περιοχής της επικράτειάς της που περιλαμβάνεται στο παράρτημα II της απόφασης 2010/221/ΕΕ όσον αφορά τη βακτηριακή νεφρίτιδα θα αξιολογηθεί το 2014. Συνεπώς, η Σουηδία ζήτησε να παραταθεί η περίοδος κατά τη διάρκεια της οποίας μπορεί να επιβάλει περιορισμούς στη διάθεση στην αγορά και την είσοδο, σύμφωνα με την απόφαση 2010/221/ΕΕ, αποστολών ορισμένων ζώων υδατοκαλλιέργειας που εισέρχονται σε περιοχές της επικράτειάς της που υπόκεινται σε πρόγραμμα εξάλειψης όσον αφορά τη βακτηριακή νεφρίτιδα, προκειμένου καταστεί δυνατή η ολοκλήρωση του εγκεκριμένου προγράμματος εξάλειψης.
            
         
               (7)
            
            
               Με βάση τις πληροφορίες που παρείχαν η Φινλανδία και η Σουηδία, κρίνεται σκόπιμη η παράταση της περιόδου κατά τη διάρκεια της οποίας τα εν λόγω κράτη μέλη μπορούν να επιβάλλουν περιορισμούς όσον αφορά τη διάθεση στην αγορά και την είσοδο, όπως ορίζει η απόφαση 2010/221/ΕΕ. Ωστόσο, λαμβανομένου υπόψη ότι δεν έχει ακόμη επιτευχθεί πλήρως η εξάλειψη, παρά το γεγονός ότι τα εθνικά προγράμματα εξάλειψης εκτελούνται ήδη εδώ και μεγάλο χρονικό διάστημα, θα πρέπει να επαναξιολογηθεί η καταλληλότητα των εθνικών μέτρων. Συνεπώς, θα πρέπει να παραταθεί κατά δύο ακόμη έτη η δυνατότητα επιβολής των εν λόγω περιορισμών προκειμένου να καταστεί δυνατή η εν λόγω επαναξιολόγηση.
            
         
               (8)
            
            
               Όσον αφορά τη λοιμώδη παγκρεατική νέκρωση, η Φινλανδία και η Σουηδία ζήτησαν να αξιολογηθεί η περαιτέρω προσέγγιση και το πεδίο εφαρμογής των προγραμμάτων επιτήρησης και εξάλειψης για την εν λόγω ασθένεια. Μέχρι σήμερα, ο ορισμός της λοιμώδους παγκρεατικής νέκρωσης έχει ερμηνευθεί κατά τρόπον ώστε να συμπεριλαμβάνονται όλες οι γενοομάδες του ιού IPN. Μόνο στελέχη της γενοομάδας 5 του ιού ΙΡΝ είναι γνωστό ότι προκαλούν θνησιμότητα και κλινική νόσο στα εκτρεφόμενα σολομοειδή στην Ευρώπη και, συνεπώς, στα εν λόγω προγράμματα εξάλειψης δεν θα πρέπει να συμπεριληφθούν άλλες γενοομάδες. Ωστόσο, απόφαση για το ζήτημα αυτό μπορεί να ληφθεί μόνο με βάση ολοκληρωμένη επιστημονική αξιολόγηση. Έως ότου ολοκληρωθεί η αξιολόγηση αυτή, είναι σκόπιμο να παραταθεί η διάρκεια των εν εξελίξει προγραμμάτων εξάλειψης της λοιμώδους παγκρεατικής νέκρωσης. Επομένως θα πρέπει, και στην προκειμένη περίπτωση, να παραταθεί για δύο επιπλέον έτη η δυνατότητα επιβολής περιορισμών όσον αφορά τη διάθεση στην αγορά και την είσοδο, σύμφωνα με την απόφαση 2010/221/ΕΕ.
            
         
               (9)
            
            
               Το παράρτημα III της απόφασης 2010/221/ΕΕ απαριθμεί επί του παρόντος εννέα διαμερίσματα στο έδαφος της Ιρλανδίας με εγκεκριμένο πρόγραμμα επιτήρησης όσον αφορά τον ερπητοϊό των στρειδιών 1 μνar (OsHV-1 μνar).
            
         
               (10)
            
            
               Η Ιρλανδία κοινοποίησε στην Επιτροπή ότι ανίχνευσε τον ιό OsHV-1 μνar σε τρία από τα διαμερίσματα αυτά, δηλαδή στο διαμέρισμα 8, Dunmanus Bay, στο διαμέρισμα 9, Kinsale Bay, και στο Ballylongford Bay του διαμερίσματος 6. Συνεπώς, τα διαμερίσματα 8 και 9 θα πρέπει να διαγραφούν από το παράρτημα III της απόφασης 2010/221/ΕΕ, ενώ θα πρέπει να τροποποιηθεί η γεωγραφική οριοθέτηση του διαμερίσματος 6 στον εν λόγω κατάλογο.
            
         
               (11)
            
            
               Το Ηνωμένο Βασίλειο κοινοποίησε στην Επιτροπή δήλωση απαλλαγής από τον ιό OsHV-1 μvar για ολόκληρη την ακτή του Ηνωμένου Βασιλείου, συμπεριλαμβανομένης της νήσου του Guernsey, εκτός από τις περιοχές Whitstable Bay στο Kent, Blackwater estuary στο Essex και Poole Harbour στο Dorset. Στην εν λόγω δήλωση περιλαμβάνεται και η περιοχή Larne Lough στη Βόρεια Ιρλανδία. Η δήλωση αυτή πληροί τις απαιτήσεις σχετικά με τη δήλωση απαλλαγής από ασθένεια, σύμφωνα με τα οριζόμενα στην οδηγία 2006/88/ΕΚ. Ως εκ τούτου, το έδαφος του Ηνωμένου Βασιλείου εκτός από τις περιοχές Whitstable Bay στο Kent, Blackwater estuary στο Essex και Poole Harbour στο Dorset, και οι περιοχές Dundrum Bay, Killough Bay, Lough Foyle, Carlingford Lough και Strangford Lough Bay στη Βόρεια Ιρλανδία θα πρέπει να θεωρηθούν απαλλαγμένες από τον ερπητοϊό των στρειδιών 1 μνar (OsHV-1 μνar).
            
         
               (12)
            
            
               Το άρθρο 3 παράγραφος 2 της ισχύουσας απόφασης 2010/221/ΕΕ περιορίζει χρονικά την άδεια εφαρμογής ορισμένων εθνικών μέτρων, σύμφωνα με το άρθρο 43 της οδηγίας 2006/88/ΕΚ, έως τις 31 Δεκεμβρίου 2013. Για να αποφευχθεί τυχόν διακοπή της εφαρμογής των μέτρων, οι προτεινόμενες τροποποιήσεις πρέπει να ισχύσουν από την 1η Ιανουαρίου 2014.
            
         
               (13)
            
            
               Συνεπώς, η απόφαση 2010/221/ΕΕ θα πρέπει να τροποποιηθεί αναλόγως.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/221/ΕΕ τροποποιείται ως εξής:
   
               1)
            
            
               Στο άρθρο 3 παράγραφος 2 η ημερομηνία «31 Δεκεμβρίου 2013» αντικαθίσταται με την ημερομηνία «31 Δεκεμβρίου 2015».
            
         
               2)
            
            
               Τα παραρτήματα I και III της απόφασης 2010/221/ΕΕ τροποποιούνται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση εφαρμόζεται από την 1η Ιανουαρίου 2014.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Ιανουαρίου 2014.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 328 της 24.11.2006, σ. 14.
   
      (2)  Απόφαση 2010/221/ΕΕ της Επιτροπής, της 15ης Απριλίου 2010, για την έγκριση εθνικών μέτρων με σκοπό τον περιορισμό του αντικτύπου ορισμένων ασθενειών σε ζώα υδατοκαλλιέργειας και άγρια υδρόβια ζώα, σύμφωνα με το άρθρο 43 της οδηγίας 2006/88/ΕΚ του Συμβουλίου (ΕΕ L 98 της 20.4.2010, σ. 7).
   
      ΠΑΡΑΡΤΗΜΑ
      Η απόφαση 2010/221/ΕΕ τροποποιείται ως εξής:
      
                  1.
               
               
                  Το παράρτημα I της απόφασης 2010/221/ΕΕ αντικαθίσταται από τα εξής:
                  
                     «ΠΑΡΑΡΤΗΜΑ I
                     
                        Κράτη μέλη και τμήματά τους τα οποία θεωρούνται απαλλαγμένα από τις ασθένειες οι οποίες παρατίθενται στον πίνακα και τα οποία επιτρέπεται να λαμβάνουν εθνικά μέτρα για την πρόληψη της εισόδου αυτών των ασθενειών, σύμφωνα με το άρθρο 43 παράγραφος 2 της οδηγίας 2006/88/ΕΚ
                     
                     
                                 Ασθένεια
                              
                              
                                 Κράτος μέλος
                              
                              
                                 Κωδικός
                              
                              
                                 Γεωγραφική οριοθέτηση της περιοχής με εγκεκριμένα εθνικά μέτρα
                              
                           
                                 Εαρινή ιαιμία του κυπρίνου (SVC)
                              
                              
                                 Δανία
                              
                              
                                 DK
                              
                              
                                 Σύνολο της επικράτειας
                              
                           
                                 Ιρλανδία
                              
                              
                                 IE
                              
                              
                                 Σύνολο της επικράτειας
                              
                           
                                 Ουγγαρία
                              
                              
                                 HU
                              
                              
                                 Σύνολο της επικράτειας
                              
                           
                                 Φινλανδία
                              
                              
                                 FI
                              
                              
                                 Σύνολο της επικράτειας
                              
                           
                                 Σουηδία
                              
                              
                                 SE
                              
                              
                                 Σύνολο της επικράτειας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το σύνολο της επικράτειας του Ηνωμένου Βασιλείου· τα εδάφη των νήσων Guernsey και Jersey και της Νήσου του Μαν
                              
                           
                                 Βακτηριακή νεφρίτιδα (BKD)
                              
                              
                                 Ιρλανδία
                              
                              
                                 IE
                              
                              
                                 Σύνολο της επικράτειας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το έδαφος της Βόρειας Ιρλανδίας· τα εδάφη των νήσων Guernsey και Jersey και της Νήσου του Μαν
                              
                           
                                 Λοιμώδης παγκρεατική νέκρωση (IPN)
                              
                              
                                 Φινλανδία
                              
                              
                                 FI
                              
                              
                                 Τα ηπειρωτικά τμήματα της επικράτειας
                              
                           
                                 Σουηδία
                              
                              
                                 SE
                              
                              
                                 Τα ηπειρωτικά τμήματα της επικράτειας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το έδαφος της Νήσου του Μαν
                              
                           
                                 Μόλυνση από γυροδακτύλωση [Gyrodactylus salaris (GS)]
                              
                              
                                 Ιρλανδία
                              
                              
                                 IE
                              
                              
                                 Σύνολο της επικράτειας
                              
                           
                                 Φινλανδία
                              
                              
                                 FI
                              
                              
                                 Οι περιοχές λεκάνης απορροής Tenojoki και Näätämönjoki· οι περιοχές λεκάνης απορροής Paatsjoki, Tuulomajoki και Uutuanjoki θεωρούνται ζώνες προστασίας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το σύνολο της επικράτειας του Ηνωμένου Βασιλείου· τα εδάφη των νήσων Guernsey και Jersey και της Νήσου του Μαν
                              
                           
                                 Ερπητοϊός των στρειδιών 1 μνar (OsHV-1 μνar)
                              
                              
                                 Ηνωμένο Βασίλειο
                              
                              
                                 UK
                              
                              
                                 Το έδαφος του Ηνωμένου Βασιλείου εκτός από τις περιοχές Whitstable Bay στο Kent, Blackwater estuary στο Essex και Poole Ηarbour στο Dorset
                                 Το έδαφος της Βόρειας Ιρλανδίας: η περιοχή Larne Lough
                                 Το έδαφος της νήσου Guernsey»
                              
                           
               
            
                  2.
               
               
                  Το παράρτημα III της απόφασης 2010/221/ΕΕ αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ III
                     
                        Κράτη μέλη και περιοχές με προγράμματα επιτήρησης όσον αφορά τον ερπητοϊό των στρειδιών 1 μνar (OsHV-1 μνar), τα οποία επιτρέπεται να λαμβάνουν εθνικά μέτρα για τον έλεγχο αυτής της ασθένειας, σύμφωνα με το άρθρο 43 παράγραφος 2 της οδηγίας 2006/88/ΕΚ
                     
                     
                                 Ασθένεια
                              
                              
                                 Κράτος μέλος
                              
                              
                                 Κωδικός
                              
                              
                                 Γεωγραφική οριοθέτηση των περιοχών στις οποίες εφαρμόζονται εγκεκριμένα εθνικά μέτρα (κράτη μέλη, ζώνες και διαμερίσματα)
                              
                           
                                 Ερπητοϊός των στρειδιών 1 μνar (OsHV-1 μνar)
                              
                              
                                 Ιρλανδία
                              
                              
                                 IE
                              
                              
                                 Διαμέρισμα 1: Sheephaven Bay
                                 Διαμέρισμα 2: Gweebara Bay
                                 Διαμέρισμα 3: Killala, Broadhaven και Blacksod bays
                                 Διαμέρισμα 4: Streamstown Bay
                                 Διαμέρισμα 5: Bertraghboy και Galway bays
                                 Διαμέρισμα 6: Poulnasharry και Askeaton bays
                                 Διαμέρισμα 7: Kenmare Bay
                              
                           
                                 Ηνωμένο Βασίλειο
                              
                              
                                 UK
                              
                              
                                 Το έδαφος της Μεγάλης Βρετανίας εκτός από τις περιοχές Whitstable Bay στο Kent, Blackwater estuary στο Essex και Poole Harbour στο Dorset
                                 Το έδαφος της Βόρειας Ιρλανδίας εκτός από τις περιοχές Dundrum Bay, Killough Bay, Lough Foyle, Carlingford Lough και Strangford Lough
                                 Το έδαφος της νήσου Guernsey»